Papersnake/gushiwen huggingface dataset:
舟行三章 其三
刘学箕（宋代）

容与兮扁舟，长吟兮閒情。白石兮离离，秋云兮霙霙。

我思兮先兮，水潭兮山屏。帐空兮鹤怨，人去兮猿惊。

早赋兮归来，涉园兮欣欣。
郊行
陈必复（宋代）

夏半余寒在，新秧绿未齐。
僧归知有寺，水尽觉无溪。
疏径风行箨，空庭鸟篆泥。
东郊有幽致，小暇一扶藜。
管庄子刺虎
《战国策》（先秦）

有两虎争刺而斗者，管庄子将刺之。管与止之曰：“虎者，戾虫；刺者，甘饵也。今两虎争刺而斗，小者必死，大存必伤。子待伤虎而刺之，则是一举而兼两虎也。无刺一虎之劳，而有刺两虎之名。”
高尚居士
张元干（宋代）

卜室高垣桑柘边，空中来往尽飞仙。
似闻一举三千里，更待成功上九天。
诉衷情
李处全（宋代）

疏烟明淡雨膏如。青入烧痕初。开到无言桃李，春事喜敷腴。

随开履，有琴书。酒盈壶。风前花下，睡起醒时，着我篮舆。
赋烧笋竹字韵
陆文圭（元代）

先生朝槃厌苜蓿，笋味得全差胜肉。苍头扫地犀角出，赤燄腾烟龙尾秃。

土膏渐竭外欲枯，火候微温酒已熟。拨灰可惜衣残锦，解箨犹怜肤跃玉。

青青无日长儿孙，草草为人供口腹。卢家丞相蒸葫芦，石家无人煮豆粥。

去毛留顶有何好，捣韭作齑空自速。不如野人工食淡，自办行厨入修竹。

句里曾参玉版禅，胸中会著筼筜谷。主人不问不须嗔，昨夜西风响林屋。
雁
潘玙（宋代）

岁岁来宾似有期，此心非恋稻粱肥。
不怜不带中原信，空对西风作字飞。
送郑宥入蜀迎觐
李端（唐代）

宁亲西陟险，君去异王阳。在世谁非客，还家即是乡。

剑门千转尽，巴水一支长。请语愁猿道，无烦促泪行。
八月二十四日同审知登塔山用审知前载九日留题之韵作二首时彦博归及常山 其一
赵蕃（宋代）

郊原莽莽吹黄埃，馀暑已去若复来。昨宵一雨为苏洗，晓兴坐觉飞崔嵬。

平生诗盟有徐孺，笔力可挽狂澜回。要明两眼费双脚，作计似我何疏哉。

兹游只欠王子在，见说归书一纸开。追随正复听君乐，流浪如我空增哀。

吾邦此山颇高绝，泛菊况堪临季月。要当相与一杯酒，只恐因之又成别。
乐府君
魏了翁（宋代）

缣缃迂活计，屋壁老功夫。月暗乌声迥，霜寒雁影孤。

江灵知孝子，天赋厚耆儒。剩馥多沾丐，于今道未臞。
杂曲歌辞。夜坐吟
李白（唐代）

踏踏马头谁见过，眼看北斗直天河。西风罗幕生翠波，

铅华笑妾颦青蛾。为君起唱长相思。帘外严霜皆倒飞，

明星烂烂东方陲。红霞稍出东南涯，陆郎去矣乘斑骓。
暮春吟怀寄姚端先辈
李中（五代）

无奈诗魔旦夕长，更堪芳草满长汀。故人还爽花前约，

新月又长江上亭。庄梦断时灯欲烬，蜀魂啼处酒初醒。

何时得见登龙客，隔却千山万仞青。
送陈户曹之官襄阳二首
刘克庄（宋代）

幕府秋风事日生，参军匹马去兼程。
起为楚舞何其壮，吟退胡兼在此行。
且喜岘山碑有跋，不愁江表传无名。
老儒那复封侯梦，止愿躬耕看太平。
题陈德秀画四季枕屏图五首
潘大临（宋代）

锦树连云烂不收，山河风景一番秋。
老夫枕簟便凉夜，不比新亭去国愁。
鸣凤行赠杨给事惟仁
丰坊（明代）

君不见精卫一小鸟，衔石翻飞东海头。
不知身微海复巨，悲鸣东欲填洪流。
又不见螳螂奋臂当车辙，辙不可回躯已裂。
安得长遇越勾践，式蛙厉士皆激烈。
吁嗟！二物之微古则传，轻生血诚良可怜。
哀歌慷慨我故态，今日送子鄞西船。
问君此去何为者，一鸣不随立仗马？凤凰池头何足恋，博
取声名满天下。
忆昔君王初纳谏，终朝虚己明光殿。
时有张刘与邓安，正色危言称铁汉。
诸公相谢忽几春，世事变化如浮云。
龙蛇屈伸总神物，贤者括囊思保身。
后江先生愚且狂，有口直欲旋天纲。
一入谏垣数十疏，复睹鸣凤鸣朝阳。
君王宽仁等天地，何人却有移天势。
王章杀身君竟免，唐介高风今有二。
吁嗟！先生非狂亦非愚，风前劲草真丈夫。
感恩报国元自许，不然安用七尺躯。
送君之行劝君酒，富贵于我亦何有。
但作昂昂千里驹，何忍喔咿为妾妇。
东山骤雨西山晴，白鸟飞去天冥冥。
人生梦幻亦如此，请君试听《鸣凤行》。
言志
释智圆（宋代）

畴昔学为文，拟尽周孔道。
心劳道未至，壮岁成衰花，
畴昔学为诗，模范风雅词。
立言多疯喻，反为时人嗤。
为诗复为文，嗟嗟不复古，
训世无织益，何为自劳苦。
权门既不游，青山宁合负。
一来林下居，四载不出户。
退省为佛徒，讲经自裨补。
憧憧来学辈，往往入深坞。
智者乃吾宗，龙猛乃吾祖。
寒窗夜摛毫，虚堂画挥尘。
翼此二圣心，欲令万物睹。
羸羸长抱疾，行年四十五。
草堂三四间，牢落连云洞。
经时无客人。冲门绝迎送。
榻有无弦琴，向风时一弄。
窗列楞严典，要言长讽诵。
真妄一无得，超然谁与共。
凡圣病眼花，死生春夜梦。
病差梦已醒，万彙徒营营。
阮郎归·不经人事意相关
汤显祖（明代）

不经人事意相关，牡丹亭梦残。断肠春色在眉弯，倩谁临远山。
排恨叠，怯衣单，花枝红泪弹。蜀妆晴雨画来难，高唐云影间。
老陈道人自云︰梦被召作地上主者；又常受一
范成大（宋代）

野人何苦赴官差，符使追呼挠道怀。
幸有千门香积供，不如随喜去罗斋。
效竹枝体有感四首 其二
王质（宋代）

石桥直下桨双横，落叶渐低湖水生。归心欲寄潮头去，潮头不肯过湓城。
次韵史才孺咏雪四首
郭印（宋代）

怪得天飞雪，寒成晓不同。
练光铺迥野，玉屑下长空。
片片梅花雨，团团柳絮风。
人间呈瑞应，还喜兆年丰。
次韵周畏知问讯城东梅坞七首
张栻（宋代）

短筇遍历溪山，款段时寻邻里。
遇酒聊一中之，得句亦偶然耳。
自白马湖穿夏盖湖至后郭塘岸
张侃（宋代）

连日天晴云送雨，群山环绕翠相聚。湖心波起小玉山，映带不多添媚妩。

十年江湖寄此身，每到佳处喜生津。岂知筑堤限海水，底事毁泐筑更频。

君知此理休更说，只缘今日人心别。
晚归石湖
范成大（宋代）

何须驷马衒乡关，只作归农老圃看。梦里曾腰綪结佩，年来新圃惰游冠。

和烟种竹聊医俗，带月闻蛙不在官。久矣此心恬不动，如今并与此身安。
冬日杂吟 其一
焦循（清代）

古墓犁为田，古田筑为墓。消息如川流，逝者谁能驻。

村媪无是非，抵掌话今古。村老无礼仪，酌酒辨宾主。

捆藁障隙风，掎柯运齐斧。计岁为饔飧，方寸绝城府。

随序乐有余，自食力勤苦。
昼夜乐
柳永（宋代）

秀香家住桃花径。算神仙、才堪并。层波细翦明眸，腻玉圆搓素颈。爱把歌喉当筵逞。遏天边，乱云愁凝。言语似娇莺，一声声堪听。洞房饮散帘帏静。拥香衾、欢心称。金炉麝袅青烟，凤帐烛摇红影。无限狂心乘酒兴。这欢娱、渐入嘉景。犹自怨邻鸡，道秋宵不永。
雨夜感怀
杨方立（清代）

霜林叶落夜阑珊，浊酒孤檠惨不欢。好友去如归雁急，客情慵不暮镫残。

朔风吹马思前路，细雨欺人作小寒。二十五弦余旧曲，伤心何处许悲弹。
宋履中示月桂佳篇并圣俞诗因赋四韵
彭汝砺（宋代）

古人种花昔已老，后人种花今更好。听诗令人饥顿饱，叹息古人不可到。

庭中花落君勿扫，醉饮全胜藉幽草。白发不嫌花压帽，寄声我友车先膏。
滕审言相遇话旧
戴复古（宋代）

忆昨同君访月林，几年相别到于今。
江山花草生诗梦，风雨忧于长道心。
久矣无波观古井，修然得趣听鸣琴。
一生奔走成何事，尘满征衫雪满簪。
与永兴观主梅
白玉蟾（宋代）

破袖悬鹑鬓（左口右聿）苍，山前山后乐相羊。
三更月影如酥白，一树梅花似雪香。
鄂渚湖上即事
李频（唐代）

杜门聊自适，湖水在窗间。纵得沧洲去，无过白日闲。

多慵空好道，少贱早凋颜。独有东山月，依依自往还。
蜀使归寄青城上官道人
陆游（宋代）

轻别青城十二年，至今客枕梦林泉。
一杯松屑斋前进，两卷丹经肘後传。
欲与公为尘外侣，几时身上峡中船？世间牛蚁何劳问，输与云窗一粲然。
落花
冰如源（明代）

飘零思雨露，撩乱玷苍苔。
苦被风常扫，因伤春斗开。
娇莺歌绿转，痴蝶想红来。
事尽如花事，荣时瘁亦催。
次韵奉酬致仕通直吴七丈上元所寄之什
林亦之（宋代）

空齐自合冷如灰，何物龙钟似不才。
日日读书无处用，年年作客几时回。
君为诸老先生行，我在当初最后来。
可忍残春对耆旧，不携斗酒去相陪。
杂诗二十七首
曹勋（宋代）

欣欣花木递香红，云散天容静碧空。
恰是韶华浓似酒，柳丝澹荡杏花风。
题画（二首）
徐有贞（明代）

山下云连山上，溪西水接溪东。
舟度白鸥飞处，人行绿树阴中。
送外 其一
龙辅（宋代）

与君非一身，同户恒相忆。而况出门去，宁知南复北。
解所佩日本小剑遗殷近夫作公莫舞
孙一元（明代）

晴空一夜走白螭，河鼓下照寒江湄。葛卢之山元气裂，神物将化天有为。

镡头惊见赤花古，辘轳纯钩皆莫数。千年碧血燐火明，万里阴风髑髅语。

帝王气象佳葱葱，玉虹提携行相从。座上酒酣公莫舞，要是当时隆准公。
梅花杂咏二十首仿渔洋秦淮杂诗体为章黻云 其十四
曹家达（清代）

千树琼瑶附一椽，琅邪旧隐小游仙。于今开落无人问，九里山中生暮烟。
梁鞞舞歌三首 其二 明主曲
周舍（南北朝）

圣主应图箓，天下咸所归。端扆临赤县，宸居法紫微。

遐方奉正朔，外户辟重扉。我君延万寿，福祚长巍巍。
次韵郑佥判
方岳（宋代）

渔村留得旧蓑衣，鹭侣鸥朋共断矶。
衰发三千余丈白，倦游五十二年非。
清风明月天四壁，老木苍藤草半扉。
寂寞相从交有道，骊驹未可遽言归。
苏武慢·澹霭空濛
陆游（宋代）

淡霭空濛，轻阴清润，绮陌细初静。平桥系马，画阁移舟，湖水倒空如镜。掠岸飞花，傍檐新燕，都似学人无定。叹连成戎帐，经春边垒，暗凋颜鬓。

空记忆、杜曲池台，新丰歌管，怎得故人音信。羁怀易感，老伴无多，谈尘久闲犀柄。惟有修然，笔床茶灶，自适笋舆烟艇。待绿荷遮岸，红蕖浮水，更乘幽兴。
白纻歌
孔稚珪（南北朝）

山虚钟磬彻。
五龙六首 其二 升降用《雅安》。
郊庙朝会歌辞（宋代）

灵之至兮，逸驾腾骧。嘘云吸气，承祀日光。展诗鸣律，肃庄琳琅。

何以膺神，贶惠无疆。
和国哭因以奉勉
曹勋（宋代）

宿云浓澹弄空明，桃李吹香雨屡经。
燕识旧巢犹颉颃，枝骈新绿尚芳馨。
力田须待年多黍，知病好寻参与苓。
莫为无家动乡思，且筹杰论献明廷。
会稽颂 其七
诸葛兴（宋代）

山簇簇兮环湖，水淼淼兮萦纡。人何游兮明镜，鸟何飞兮画图。

怀贺老兮今昔，想逸致兮林庐。老之襟兮天阔，老之神兮秋月。

飞翰兮龙鸾，吐词兮冰雪。际熙运兮开元，司缛典兮春官。

凌玉霄兮倚华盖，骖骏驭兮升西昆。俄清梦兮绵绵，恍乘云兮登仙。

觐紫皇兮玉宸，聆九奏兮钧天。笺天公兮遂志，鼓予枻兮锦里。

吾朋兮鸥鹭，吾宾兮烟水。野服兮蹁跹，斑衣兮娭戏。

缅高贤兮非苟于去就，其庶几兮东门之傅鸱夷之子。
题饭牛亭
许及之（宋代）

好手聊饭牛，不将笏搢插。所以百里奚，牛肥不枯乏。
暮春述怀
殷尧藩（唐代）

为客山南二十年，愁来怳近落花天。阴云带雨连山脊，

湿气成岚滴树巅。邻屋有声敲石火，野禽无语避茶烟。

此时若遇孙阳顾，肯服盐车不受鞭。
秋半
黄希旦（宋代）

晚吹生丛竹，凄凉又半秋。年华惊倏忽，人事觉淹留。

林噪残蝉急，山光暮雨收。登临将眺望，烟雾闭层楼。
远戍江南寄京
孙万寿（隋代）

贾谊长沙国，屈平湘水滨。江南瘴疠地，从来多逐臣。

粤余非巧宦，少小拙谋身。欲飞无假翼，思鸣不值晨。

如何载笔士，翻作负戈人。飘飖如木偶，叶置同刍狗。

失路乃西浮，非狂亦东走。晚岁出函关，方春度京口。

石城临虎据，天津望牛斗。牛斗盛妖氛，枭獍已成群。

郤超初入暮，王粲始从军。裹粮楚山际，披甲吴江汶。

吴江一浩荡，楚山何纠纷。惊波上溅日，乔木下临云。

系越恒资辩，喻蜀几飞文。鲁连唯救患，吾彦不争勋。

羁游岁月久，归思常搔首。非关不树萱，岂为无杯酒。

数载辞乡县，三秋别亲友。壮志后风云，衰鬓先蒲柳。

心绪乱如丝，空怀畴昔时。昔时游帝里，弱岁逢知己。

旅食南馆中，飞盖西园里。河间本好书，东平唯爱士。

英辩接天人，清言洞名理。凤池时寓直，麟阁常游止。

胜地盛宾僚，丽景相携招。舟泛昆明水，骑指渭津桥。

祓除临灞岸，供帐出东郊。宜城酝始熟，阳翟曲新调。

绕树乌啼夜，ず麦雉飞朝。细尘梁下落，长袖掌中娇。

欢娱三乐至，怀抱百忧销。梦想犹如昨，寻思久寂寥。

一朝牵世网，万里逐波潮。回轮常自转，悬旆不堪摇。

登高视衿带，乡关白云外。回首望孤城，愁人益不平。

华亭宵鹤唳，幽谷早莺鸣。断绝心难续，惝恍魂屡惊。

群纪通家好，邹鲁故乡情。若值南飞雁，时能访希生。
次韵李方叔游衡山僧舍
释德洪（宋代）

道乡见城郭，世路谩升沉。寺胜增佳气，壁间馀醉吟。

僧残过客少，山好为谁深。宁识通泉尉，独怀经济心。
观放白鹰其二
李白（唐代）

寒冬十二月。
苍鹰八九毛。
寄言燕雀莫相啄。【口卓】
自有云霄万里高。
高宗皇帝挽词
李祥（宋代）

七月来同轨，因山俭德昭。
尧丧三载慕，禹葬百神朝。
寂寞龙楼閟，凄凉凤辇遥。
臣民纷雨润，血洒浙江潮。
次韵张季长红梅七言三首
李壁（宋代）

江路悠悠无驿使，道南特寄惬公心。
似嫌大洁惊凡卉，故染轻红伴醉吟。
绝艳偷春来雪径，绛葩翻露出琼淋。
病余不得陪真赏，只玩新章抵碎金。
送梵才大师归天台
张友道（宋代）

诗律密闻高九释，倦游归老旧烟霞。
朝中半是名臣友，时寄新吟壁罩纱。
句
陈傅良（宋代）

凝脂新赐浴，半面更啼红。
姜特立寄诗编为赋四首
韩元吉（宋代）

十载文场未奏功，鹖冠一笑且舂容。
遥知横槊荻芦岸，海阔蛟鼍赴笔锋。
清平乐·妒红欺绿
赵崇嶓（宋代）

妒红欺绿。轻浪潮温玉。鸾袖卷香金??。娇怯未消寒粟。锦衾香罢承欢。宿妆微褪香弯。醉眼乍松还困，断云犹绕巫山。
十一月中旬至扶风界见梅花
李商隐（唐代）

匝路亭亭艳，非时裛裛香。
素娥惟与月，青女不饶霜。
赠远虚盈手，伤离适断肠。
为谁成早秀，不待作年芳。
乐府杂曲。鼓吹曲辞。战城南
刘驾（唐代）

城南征战多，城北无饥鸦。白骨马蹄下，谁言皆有家。

城前水声苦，倏忽流万古。莫争城外地，城里有闲土。
思黯南墅赏牡丹
刘禹锡（唐代）

偶然相遇人间世，合在增城阿姥家。
有此倾城好颜色，天教晚发赛诸花。
西山翠岩联句
潘兴嗣（宋代）

苍龙夭矫西山来，凿破明珠成碧岫。
何人架空起楼阁，地灵不敢藏馀秀。
锁窗云重衣巾润，梳木风清肌骨透。
客来一夜与僧谈，气觉浩然充宇宙。
丙午新正书怀十首
范成大（宋代）

厉风翻海雪漫天，百计逃寒息万缘。
稳作被炉如卧炕，厚裁绵旋胜披毡。
尊前现在瞢腾醉，饭后无何烂熳眠。
斟酌出门高兴尽，从教闲却剡溪船。
句
王祈（宋代）

叶垂千口剑，干耸万条鎗。
次韵何伯温三首
洪咨夔（宋代）

出门夹径松，春尽花满林。
毵毵尘尾黄，袅袅云气深。
仙人左元放，骑龙夜相寻。
饭我花杪露，实腹虚其心。
悼古季清
谢翱（宋代）

典刑前一辈，言语尚风流。诗律缚不住，梅花恼得愁。

云烟今变灭，老病总宜休。唤醒菟裘梦，严城上雨秋。
挽赵子固左司
孙应时（宋代）

曾上郎官直，中徉宰掾高。
丹衷耿天日，外物等丝毫。
内养神方壮，前知数莫逃。
阜陵人物旧，江汉日滔肖。
淳祐祭海神十六首 其一 迎神用《延安》。
郊庙朝会歌辞（宋代）

堪舆之间，最钜惟瀛。包乾括坤，吐日滔星。祀典载新，礼乐孔明。

鉴吾嘉赖，来燕来宁。
赋得金羁络骏马送周司务出使还京
余谥（明代）

君王旧赐五花骢，金络银鞍气象雄。雾鬣飞扬开大道，霜蹄腾踏起长风。

九霄红日天颜近，万里青云辇路通。四牧歌阑恩赐后，玉珂明月下南宫。
耆老
文彦博（宋代）

九老唐贤形绘事，元丰今胜会昌春。垂肩素发皆时彦，挥麈清谈尽席珍。

染翰不停诗思健，飞觞无算酒行频。兰亭雅集誇脩禊，洛社英游贵序宾。

自愧空疏陪几杖，更容款密奉簪绅。当筵尚齿尤多幸，十二人中第二人。
燕来巢
方岳（宋代）

吾贫自无家，客户寄村疃。
槿篱月三间，荒寒天不管。
燕亦何所闻，乃於我乎馆。
岂以菊未莎，而有竹可款。
不叩富儿门，宁为老夫伴。
此意殊可人，然亦似吾懒。
所须半丸泥，不费一秉稈。
云胡及风薰，相宅无乃缓。
勉哉尔翁姥，坐席宁暇暖。
主人当贺成，落以晴云碗。
减字木兰花（和张文伯对雪四首）
王之道（宋代）

诗成呵手。欲写已输君赋就。寒粟生肤。一盏浇肠可得无。

回风弄巧。比似婆娑尤敏妙。似个人人。嗅认梅花孰是真。
昭君词
萧澥（宋代）

琵琶马上去踌躇，不是丹青偶误渠。
会得吴宫西子事，汉家引策未全疎。
腊日寄铨儿 其七
钟令嘉（清代）

仆婢爱菘韭，同锄半亩园。门关饶岁月，居僻远尘喧。

夜火机伊轧，家人乐笑言。眼昏今益甚，书帙懒重翻。
建溪十咏 其五 梨山
杨亿（宋代）

唐季临兹郡，生祠已荐馨。声诗传乐府，庙猊载图经。

画壁流尘暗，金碑古藓青。细民时请福，挝鼓赛遗灵。
次韵和长文紫微春雨二首
梅尧臣（宋代）

春雨固多喜，虽多安得愁。
既能勒花苞，又解滋耕畴。
池添痕痕涨，渠有细细流。
不同离妇怨，一落不可收。
定知矜有年，岂似斗粟賙。
西掖喙夫子，吟观意迟留。
正声隮雅颂，高论等阳秋。
我惭才甚薄，难继东山讴。
塞下曲二首
曹勋（宋代）

秋草黄云塞马肥，汉家骠骑拥旌旗。
可能卫霍年年出，不及燕然一片碑。
次韵丰守宴新进士
刘克庄（宋代）

联镳共醉杏园春，英辟龙飞为作新。
诸老破荒□□宋，三台接武辅乾淳。
贤侯推广崇儒化，先辈□□□士仁。
珍重黄堂一杯酒，也沾白发旧词臣。
赠心鉴相士
释居简（宋代）

被褐怀珍眼力高，区区不复数秋毫。从来方才湛如水，万象森罗何处逃。
自遣四首
张耒（宋代）

谁云至理宗无相，大道由来万法兼。
且以声音为佛事，晓敲清磬诵华严。
翠微堂
陆游（宋代）

万顷青山只一溪，此中聊欲效真栖。
寻深巧被闲云到，破静时闻幽鸟啼。
羞有卑功追管晏，惭无高节比夷齐。
困眠饥食真吾事，宝篆香残日又西。
是夜宿三一庵次俞文辅题韵
凌云翰（元代）

庵在色山下，依坛路稍平。主人多道气，留客见真情。

天籁秋号水，星河夜入城。江心有明月，待得海潮生。
同阿大野臣斋中夜集围炉三首 其三
王彦泓（明代）

跨马人梳堕马新，琼花飘点舞衫匀。冲寒越显凝酥面，避雪微欹削玉身。

比拟须存林下气，扫眉羞效里中颦。庭中一道纤纤印，散乱银杯惑醉人。
送熊次彝还成都
顾印愚（清代）

西禦街前沟水流，摩诃池水暗通沟。十年游屐寻常见，四月京尘离别愁。

人生何处无离别，双鬓差差揽新雪。我自淹迟未忍归，君今感激情何决。

饮马芦沟穿太行，故山迢递西南长。已闻倦客愁归路，何况羁人念旧乡。

旧乡五月黄梅熟，水阁寒生万竿竹。想到荷衣静掩关，岂知夏课愁三伏。

穷檐不识里居壮，西笑无缘每惆怅。君到长安见几人，剩怜故我仍无恙。

归卧琴台且著书，渝醅岷笋锦江鱼。更烦石室要张叔，挟策还来游帝都。
念奴娇（三和）
吴潜（宋代）

白苹影里，向何人可话，平生心素。月魄冰魂凝结就，犹薄湘妃洛女。吴沼芙蓉，陈陂菡萏，散入玄珠浦。采花蜂蝶，雾深都忘归去。

堪笑并蒂霞冠，双头酡脸，只为多情苦。空遣隔江游冶子，撩乱心飞目注。同出泥涂，独标玉质，不是曼陀雨。风清露冷，有人长自迟伫。
疏慵
葛立方（宋代）

闲处著疏慵，鲜鲜幽桂丛。读书聊灶北，避世且墙东。

市骏卑苏代，求徵谢子公。丹心阻阊阖，欲付小心风。
和沈守持要观潮阁留题
陈傅良（宋代）

毕生欲赋观潮阁，立尽斜阳倦复还。
一日江山蒙笔力，百年名字满人寰。
郡从晋宋风流后，诗到苏黄伯仲间。
向去摩挲看石刻，谁知功在十年闲。
戴田有归江南程香升入幕秦中别后登楼玩月乡思转深
赵吉士（清代）

墨香萦涤砚，入座愈清辉。韦柳真诗在，求羊好友稀。

楼高孤月伴，石古乱蓁围。年老难成寐，家园无梦归。
江城子 夜雪
陆珊（清代）

被池难熨夜寒生。梦初醒。小窗明。看月开门、正待下阶庭。

吹下满天杨柳絮，黏翠袖，冷无声。

晓来不怕剪风轻。卷纱棂。拓银屏。极目远山、遮却几分青。

层叠远山全不见，惟一抹、白云横。
和唐知府宗博 其一
许景衡（宋代）

学省当年假佩绅，谁知家世有功臣。朝班长忆倾鹓鹭，海角俱欣识凤麟。

坐抚斯民虽有道，细看此境本无尘。自怜老马犹迷路，邂逅何妨一问津。
昌化道中
方回（元代）

县街长五里，当路卧耕牛。
民户时常闭，官征琐屑收。
永无灯火市，况有管弦楼。
崖石偏欺马，湍溪不受舟。
荤羶何可致，蔬茹尚滩求。
客籴珠同价，村沽水杂篘。
采樵多遇虎，护果最防猴。
烟火销荒店，茅茨溃废邮。
兵戈虽幸免，赋役更深忧。
不是山堪赏，行人步步愁。
秋胡行 其四
颜延之（南北朝）

超遥为此别，日月方向除。孰知寒暑积，黾勉风荣枯。

岁暮临空房，凉风起坐隅。寝兴日己远，白露生庭芜。
京居秋感五绝句
晁说之（宋代）

随蝶求官秋绪多，自甘老罢乐婆娑。
枕边风雨五更梦，声在长衢朝马过。
寄参藩张五若 其三
梁煌晰（明代）

昆崙阙下是邕州，故垒新添风度楼。五夜月明清啸处，浮云隔断楚江头。
双燕儿（歇指调）
张先（宋代）

榴花帘外飘红。藕丝罩、小屏风。东山别后，高唐梦短，犹喜相逢。

几时再与眠香翠，悔旧欢、何事匆匆。芳心念我，也应那里，蹙破眉峰。
真定
钱世锡（清代）

昔日繁华地，雄于燕赵间。春风元石冢，明月紫微山。

野旷蓬恒卷，城荒柳自闲。迢迢芳草色，绿遍井陉关。
读古德传八首 其四
释德洪（宋代）

粪火但知黄独美，银钩那识紫泥新。尚无心绪收寒涕，岂有工夫问俗人。
送梅校理子明通守杭州
晁补之（宋代）

金明池上柳，人折一枝春。
赠子意不浅，东游云外身。
人生半刺意，朱绶光四邻。
此岂经世怀，但慰垂白亲。
钱塘我旧游，颇复识其人。
不应山水改，但恐猿鸟新。
章台走马客，冠盖尽要津。
窃禄我自惭，便面聊障尘。
亦思一舟去，共醉西湖滨。
时平自行乐，不为千里蒪。
归来麒麟上，献纳当及辰。
高阳池
曾巩（宋代）

山公昔在郡，日醉高阳池。
归时夸酩酊，更问并州儿。
我亦爱池上，眼明见清漪。
二年始再往，一杯未尝持。
念岂公事众，又非筋力衰。
局束避世网，低回绁尘羁。
独惭旷达意，窃禄诚已卑。
缘识 其五十一
赵炅（宋代）

峄阳之山，传名曰桐，六律相没五音中。七轸弦调皆是意，审详误则亦如空。

清秋寂静华堂深，听之令我思沈吟。幽兰里韵冬夜永，且合大道古人心。

舜制南风治苍生，方知尧化广聪明。初弹将了移声去，悲风秋思翻更互。

鸟啼别鹤何凄凉，秪闻断续手挥忙。慢引来催急风雨，寒泉妙滴散馨香。
方长公重五饷以江鱼枇杷豆酒
徐渭（明代）

江鱼银板枇杷金，绿菽家醅一瓮深。方叔特分长命酒，老夫正按小招吟。

且宽牛虎甘人责，莫解蛟龙夺黍心。万絮千花冯巽二，沾泥衔鸟美人簪。
小年夜绝句
吴与弼（明代）

煌煌银烛照良宵，乐此升平荷圣朝。门户恍思前甲子，肃然世泽感迢遥。
挽林德遇主学
刘克庄（宋代）

摛掞多新意，研寻最苦心。
可怜策名晚，谁遣读书深。
兄老悲长枕，妻贤敛短衾。
近书犹未答，展玩一沾襟。
朝中措
范成大（宋代）

海棠如雪殿春余。禽弄晚晴初。倦客长惭杜字，佳辰且醉提壶。

逍遥放浪，还他渔子，输与樵夫。一棹何时归去，扁舟终要江湖。
奉和袭美太湖诗二十首。毛公坛
陆龟蒙（唐代）

古有韩终道，授之刘先生。身如碧凤凰，羽翼披轻轻。

先生盛驱碧，臣伏甲与丁。势可倒五岳，不唯鞭群灵。

飘飖驾翔螭，白日朝太清。空遗古坛在，稠叠烟萝屏。

远怀步罡夕，列宿森然明。四角镇露兽，三层差羽婴。

回眸盼七炁，运足驰疏星。象外真既感，区中道俄成。

迩来向千祀，云峤空峥嵘。石上橘花落，石根瑶草青。

时时白鹿下，此外无人行。我访岑寂境，自言斋戒精。

如今君安死，魂魄犹膻腥。有笈皆绿字，有芝皆紫茎。

相将望瀛岛，浩荡凌沧溟。
山中赠别田拒山宪副 其三
朱浙（明代）

未雨欲行雨且休，客边琴剑滞深秋。重逢契阔何年是，再展从容半日留。

童丱追随成白首，鼎彝勋业付沧洲。晓晴风扫攒峰出，碧海青天快壮游。
省斋寄诗用韵走笔以谢二首
杨公远（宋代）

竟日昏昏醉梦中，俄惊绿暗石榴红。
两三个月书全杳，四五篇诗信忽通。
身世愧无鸿鹄志，交情叹作马牛风。
如今暂效相如计，较著无声迥不同。
古风其五十
李白（唐代）

宋国梧台东。
野人得燕石。
(以上二句一作
宋人枉千金。
去国买燕石。)
夸作天下珍。
却哂赵王璧。
赵璧无缁磷。
燕石非贞真。
流俗多错误。
岂知玉与珉。
雷雨
陆游（宋代）

云昏失南山，雷过撼北户。
天其哀此民，畀以三日雨。
未言高下足，十已得四五。
雨势殊未已，喜色遍农圃。
稽手谒龙公，愿言终有秋。
民饥不敢辞，惧贻明主忧。
严仪卿约李友山高与权酌别
戴复古（宋代）

江天惨澹日凄凉，木未经霜叶未黄。今日楼头一杯酒，明朝行客在谁乡。
梨花
袁说友（宋代）

东风日日点征衣，野阔林疏四望奇。
景物剩供行客眼，梨花更索老夫诗。
登山趁得春三月，带月犹看雪一枝。
七日崎岖三百里，倡条冶叶故相随。
题翠岩丈室
舒坦（宋代）

别移宝所出埃尘，无限金光欲照人。
斤斧不惊龙象伏，栋梁特地水云新。
千峰坐断人间路，一榻分来月裹身。
更著须弥师子座，未饶摩诘妙通神。
忆江南
刘辰翁（宋代）

花几许，已报八分催。却问主人何处去，且容老子个中来。花外主人回。
年时客，如今安在哉。正喜锦官城烂漫，忽惊花鸟使摧颓。世事只添杯。时有称宣使折花者，盖诈也，托以肆陵慢。
赠项子全
朱同（明代）

过门未识子全面，久矣逢人说项斯。宦志已灰更变后，宗枝还念未分时。

曾杨近古无神术，卢扁于今有国医。尚拟好风吹杖履，夜深雨足剪园葵。
斋居偶作
白居易（唐代）

童子装炉火，行添一炷香。老翁持麈尾，坐拂半张床。

卷缦看天色，移斋近日阳。甘鲜新饼果，稳暖旧衣裳。

止足安生理，悠闲乐性场。是非一以遣，动静百无妨。

岂有物相累，兼无情可忘。不须忧老病，心是自医王。
寄汶上
梅尧臣（宋代）

大第未尝身一至，人猜巧宦我应非。
弹冠不读先贤传，说剑休更短後衣。
瘦马青袍三十载，故人朱毂几多违。
功名富贵无能取，乱石清泉自忆归。
所居三章章八句一章章十句
洪皓（宋代）

昔我所居，巨室高门。
或出或处，笑傲乾坤。
终日熙熙，省定时昏。
致君泽民，北志常存。
访陈彦太不遇
陈某（宋代）

每忆可人陈太丘，不辞山路远追游。
清霜拂鬓鸡声早，白鹤横江月影浮。
岂为开樽无北海，虚闻悬榻待南州。
题诗与尽空归去，回首梅花百尺楼。
郫县春日吟
吴泳（宋代）

暧暧人村翠树连，莺拖野色度晴川。
新诗无限来供眼，才涉思量又不圆。
孤垒二首 其二
刘敞（宋代）

落日含古意，高台多远心。鱼龙潜冻水，蟋蟀有哀音。

江汉南浮远，关山北望深。张衡四愁意，历历起登临。
葵窗送酒
陈起（宋代）

久藏斗酒谋诸妇，婢子仓皇错授醯。
解后芸居初止酒，小厨海错旋开泥。
酬韩校书愈打球歌
张建封（唐代）

仆本修文持笔者，今来帅领红旌下。不能无事习蛇矛，

闲就平场学使马。军中伎痒骁智材，竞驰骏逸随我来。

护军对引相向去，风呼月旋朋先开。俯身仰击复傍击，

难于古人左右射。齐观百步透短门，谁羡养由遥破的。

儒生疑我新发狂，武夫爱我生雄光。杖移鬃底拂尾后，

星从月下流中场。人不约，心自一。马不鞭，蹄自疾。

凡情莫辨捷中能，拙目翻惊巧时失。韩生讶我为斯艺，

劝我徐驱作安计。不知戎事竟何成，且愧吾人一言惠。
绝句
杭地士人（宋代）

天目山前水齧，天心地脉露危机。
西周浸冷觚稜月，未必迁岐说果非。
祁文恪诗卷为何润夫题 其四
陈宝琛（清代）

何郎相见亦衰翁，百首携持劫燹中。长忆别时遗欬在，顾祠如扫就松风。
出曹川
林逋（宋代）

诗怀动叹嗟，驴立帽阴斜。
雨泺生新{左卤右兼}，茅丛夹旧槎。
午烟昏独店，冈路透谁家。
几日江南兴，扁舟泊岸沙。
和仲庶江渎避暑
范纯仁（宋代）

古祠清燕敞虚堂，乔木森森昼景长。池面雨来荷助响，席间风细篆生香。

乌纱倾侧朋簪乐，翠縠翩翻舞袖长。牵俗自嗟行役去，阻陪千骑醉瑶觞。
诗酒
陆游（宋代）

诗酒平生乐，无如老病侵。
才衰愁韵险，量退怯杯深。
宿露滋金藟，微霜点缬林。
呼鹰五陵路，惆怅少年心。
捕雀词
张绅（宋代）

原头霜深秋草薄，荒村小儿捕黄雀。
高张弓矢低罗网，日暮竞比谁得多。
野田吹火拾枯树，一半煨烧杂山芋。
北风吹草毛血腥，各自骑牛唱歌去。
我身不惜充尔饥，空城黄口待汝归。
句
佚名（唐代）

庭空客散人归后，画堂半掩朱帘。林风淅淅夜厌厌，

小楼新月，回首自纤纤。

春光镇在人空老，新愁往恨何穷。金窗力困起还慵。

一声羌笛，惊起醉怡容。（李后主《临江仙》。

前后两调，各逸其半）

寻春须是阳春早，看花莫待花枝老。（后主《菩萨蛮》）

帝乡烟雨锁春愁，故国山川空泪眼。（吴越王钱俶.

《木兰花》）

金凤欲飞遭掣搦，情脉脉。看即玉楼云雨隔。（钱俶）

桃李不须夸烂熳，已输了风吹一半。（韩熙载《咏梅》）

学著荷衣还可喜，年少多来有几？自古闲愁无际。

（冯延巳《谒金门》）

初离蜀道心将碎，离恨绵绵。春日如年，马上时时闻杜鹃。

（花蕊夫人《采桑子》）
倾杯（丁亥自寿）
程必（宋代）

銮殿秋深，玉堂宵永，千门人静。问天上、西风几度，金盘光满，露浓银井。碧云下双鸾影。迤＿笙歌近笑语，群仙隐隐。更前问讯。堕在红尘今省。

渐曙色、晓风清迥。更积霭沈阴、都卷尽。向窗前、引镜看来，尚喜精神炯炯。便折简、浮丘共酌，奈天也、未教酩酊。来岁却笑群仙，月寒空冷。//余家天都山，乃浮丘仙升之地。
依韵酬葛秋岩陶体四首
释文珦（宋代）

山林自多趣，况此晴和时。
我友贲然来，相娱以琴诗。
仓庚遗好音。薰风发清吹。
悠然与心会，安能遽忘兹。
赠游仁翁
罗公升（宋代）

南山有好鸟，来集鸿鹄行。
鸣声日已都，六翮岁以长。
虽云气类集，习久迹已忘。
所期逍遥游，一息视八荒。
三年稻粱少，去与鹰鸇翔。
好音变饥啸，鸷声嗔馋肠。
重来见鸿鹄，反噬气益张。
鸿鹄不汝尤，矰缴防汝伤。
次韵叶教二首
王阮（宋代）

但有形如槁，元无货可珍。
四方长逆旅，一念即明神。
漫仁缘将母，非材敢教人。
无功叨廪禄，祗觉蠹吾民。
大涤洞天留题
彭大辩（宋代）

潦水才平岸，新篁尽出林。
远山云黛锁，弱草烧痕侵。
覆载乾坤大，桑麻雨露深。
干戈犹未已，袖手且常吟。
寒鸡
滕岑（宋代）

寒鸡强知晓，初鸣梦惊破。
我事不在早，援衾且复卧。
待旦枕戈寝，将朝盛服坐。
吾生无怨仇，吾责非辅佐。
况当苦寒月，北风正欣簸。
且复待午暄，徐起毕经课。
答裴丞说归京所献
韦应物（唐代）

执事颇勤久，行去亦伤乖。家贫无僮仆，吏卒升寝斋。

衣服藏内箧，药草曝前阶。谁复知次第，濩落且安排。

还期在岁晏，何以慰吾怀。
昔予尝权宰韦城今重过之二十五年矣慨然有怀
司马光（宋代）

二十五年南北走，遗爱寂然民记否。
昔日婴儿今壮夫，昔日壮夫今老叟。
大理徐寺丞元榆知越州诸暨县
杨亿（宋代）

子山词赋动南朝，近佐名卿掌玉條。
治邑还持尘尾柄，携家便泛木兰桡。
谢塘春昼偏多思，潘鬓秋风苦未凋。
种秫公田供酩酊，弹琴官舍助逍遥。
去程千里随实雁，宿馆三更听落潮。
闻道临安有仙穴，莫抛印绶採芝苗。
象州道中二首 其一
李纲（宋代）

路入春山春日长，穿林渡水意徜徉。溪环石笋横舟小，风落林徜扑面香。

山鸟不知兴废恨，岭云自觉去来忙。炎荒景物随时好，何必深悲瘴疠乡。
哀殳生
金楹（清代）

枯杨不再芳，残花不再扬。下士忽愁苦，斯人已沦亡。

沦亡岁月迁，昨梦在我傍。觉来不见君，神思空旁皇。

旁皇何所之，愿言携酒浆。寻君墓前道，空山石苍苍。

苍山万古色，人命有短长。乡井嗟决绝，魂当随鸟翔。

青云为君衣，白云为君裳，君已契冲穆，岂复含悲伤。

斜日下寒天，存者长相望。
蜡烛
孙复（宋代）

六龙西走入崦嵫，寂寂华堂漏转时。
一寸丹心如见用，便为灰烬亦无辞。
送项判官
王安石（宋代）

断芦洲渚落枫桥，渡口沙长过午潮。
山鸟自呼泥滑滑，行人相对马萧萧。
十年长自青衿识，千里来非白璧招。
握手祝君能强饭，华簪常得从鸡翘。
题刘德文乐轩
王寂（南北朝）

君不见达官火色凌朝霞，传呼数里清堤沙。门人故吏听颐指，吹嘘一到枯生花。

那知任重责亦重，朝服坐待晓鼓挝。撄鳞逆耳事可畏，四十未过两鬓华。

又不见朱门钱痴豪且奢，氍毹按舞催筝琶。萍齑豆粥何足道，猩唇熊掌来咄嗟。

那知中夜独不寐，百万计恐毫釐差。匹夫无罪死怀璧，何异犀象之角牙。

人生快意在富贵，富贵尚尔馀何誇。刘君适意殆非此，其乐自谓真无涯。

官閒事少忧患少，君恩饱暖及全家。寿亲馀沥沾宾友，教子尚有书五车。

百年万事付杯酒，部伍鼓吹鸣池蛙。眼前识破两蛮触，胸次不置千褒斜。

个中欢趣例如此，回首富贵谁能加。我今百指无定止，负舍却羡循墙蜗。

思君清乐不可得，对此况味殊不佳。何时径往君家去，主孟莫厌煎盐茶。
竹间两绝句 其一
李彭（宋代）

鸟声催得青春老，花气浑忘白发新。谁复能寻三径友，信知真是五台宾。
次韵答荆南王君行见寄七首 其四
项安世（宋代）

开缄忽见王安丰，手阅七言诗一通。端能道人意中事，千载之下有国风。
韩玉汝山堂会别梅花已盛至苏州示谕水乡天寒
蔡襄（宋代）

遥知画舫舣江隈，寒勒梅花未得开。
唯有山堂红烛下，至今繁艳傍尊罍。
渡白鹅潭步黄蓉石韵
相润（清代）

牂牁一万里，海国势偏长。日落天无色，晚来山更苍。

百蛮馀壮气，九月下严霜。击楫乘风去，长歌自笑狂。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其三
戴炳（宋代）

一涧寒泉九节菖，酿泉为酒冽仍香。玉卮捧处慈颜喜，眉寿方岩共久长。
友人惠鹅仆方戒杀赠二小诗还之 其一
李光（宋代）

晓随芦雁聚寒汀，只有崇师画得成。欲付庖人应未忍，怜渠岂是不能鸣。
陈都曹座中出示诸公曲词以四句酬之
吕南公（宋代）

看尽新词听尽声，未能高和耳徒倾。聋身纵作岐山老，争得闻他彩凤鸣。
岁暮偶书寄苏台旧僚友
王禹偁（宋代）

吴门吏隐过三年，何事陶潜捧诏还。
步武已趋龙尾道，梦魂犹忆虎丘山。
花开茂苑谁同醉，雪满梁园独掩关。
会待他年求郡印，剑池重遶碧潺潺。
寄题张正国斗斋 其二
陈文蔚（宋代）

蒲团竹几炷熏炉，剩读平生未见书。酌古量今会文夜，清风明月四窗虚。
夏末秋初炎蒸未退病起无聊作此以示诸子
曾懿（清代）

病起苦炎熇，郁纡意不适。乘晓临前轩，冷冷蕉露滴。

苔藓缘阶绿，败叶扫还积。昨夜西风来，吹梦落天末。

眷念宦游子，天涯互相隔。章江波溶溶，蜀山青突屼。

长歌《行路难》，栈道历冰雪。儿行万里遥，母心随征辙。

愿儿志四方，云程奋六翮。仲子依帝都，圣恩美嘉节。

弱冠金闺彦，辞亲远行役。护辇去复回，衣黦边尘迹。

愿儿俪璠玙，匡君并辅国。愿儿如阳春，随时布德泽。

霭霭出岫云，曈曈浴海日。勉哉为霖雨，努力同修德。
钓鱼有感 其二
司马光（宋代）

野钓披榛竹，无人知往来。高空飞不下，鸥鸟已相猜。
和答魏道辅寄怀十首
黄庭坚（宋代）

剑埋丰城狱，气与牛斗平。
皇明烛九幽，湔袚用神兵。
谁言黄沙碛，矢尽鼓不呜。
至今门下士，落涕为荆卿。
月下怀弟存诚
梁存让（明代）

万里秋声度雁群，三年离梦绕归云。何当化作天边月，夜夜清辉照见君。
八声甘州（送春）
刘将孙（宋代）

又江南、三月更明朝，便已是南风。拟强驻韶光，狂追柳絮，卧占残红。早向尊前沈醉，莫听五更钟。赢得春工笑，恼杀渠侬。

只道春风不改，□年来岁去，柳密花浓。但沈腰潘鬓，无复旧时容。春还是、多情多恨，便不教、绿满洛阳宫。只消得，无情风雨，断送匆匆。
奉陪李大夫九日宴龙沙
戴叔伦（唐代）

邦君采菊地，近接旅人居。一命招衰疾，清光照里闾。

去官惭比谢，下榻贵同徐。莫怪沙边倒，偏沾杯酌馀。
次韵王潜江马上长句因招之
刘摰（宋代）

双凫飞下王乔县，别后绪言谈未遍。君能有意齐是非，吾久无心耻贫贱。

青袍尘满高情倦，急索归鞭重增眷。陶家池榭虽所怀，楚渚林亭应未见。
赴官咸平蔡河阻水泊舟宛兵皇华亭下三首
张耒（宋代）

夜空如监碧新磨，倒影疏星乱素波。
天色水光无别处，为君垂手揽银河。
初到黄州
苏轼（宋代）

自笑平生为口忙，老来事业转荒唐。
长江绕郭知鱼美，好竹连山觉笋香。
逐客不妨员外置，诗人例作水曹郎。
只惭无补丝毫事，尚费官家压酒囊。
和韩子文题王摩诘画寒林
范纯仁（宋代）

摩诘传遗迹，家藏久自奇。高人不复见，绝艺更谁师。

水石生寒早，烟云结雨迟。笔端穷造化，聊可敌君诗。
移家返沙亭赋赠家泰士兄 其一
屈大均（明代）

亲年若流水，喜惧两交心。身许须他日，家移且旧林。

君能衣彩笔，我亦食瑶琴。一自为高节，穷秋共至今。
荔枝楼小酌
陆游（宋代）

病与愁兼怯酒船，巴歌闻罢更凄然。
此身未死长为客，回首夔州又二年。
入道诗十九首
王庆升（宋代）

若谋富贵说荣亲，养志承颜有几人。
素位而行无怫逆，过於列鼎与罗珍。
题洪驹父徐师川诗后
李彭（宋代）

籍甚洪崖孙，高寒欲无敌。徐郎聘君后，挺挺百夫特。

堂堂无双公，户外满屦迹。虎豹雄牙须，侪流甘辟易。

徐诗到平澹，反自穷艰极。周鼎无款识，赏音略岑寂。

阴何不支梧，少陵颇前席。洪语自奇崄，馀子伤剽贼。

大似樊绍述，文字各识职。二子辨饤饾，鄙夫与下客。

粢食荐铏羹，熊蹯杂象白。殿最付公议，吾言可以默。
七言送诗僧思齐归吴
沈遘（宋代）

西风送霜河水落，东都归客不可留。囊衣卷诗载轻舸，飘然独下东南州。

吴山木落众峰出，越湖潦散孤屿浮。橘丹莼紫新荐俎，若下醪美不计售。

十年尘埃一日去，猿初脱槛鹰下韝。幽潜远飏肯回首，送之却顾令人愁。

鲈鱼正肥张翰老，田园将芜陶潜忧。子归应有问予者，为解区区兹有由。
同曹素臣入羊城纪事
钱澄之（清代）

崧台历岁任沈浮，老友邀同羊石游。牡蛎墙高知近市，荔枝阴合一维舟。

驾风海舶来东岛，入夜蛮商遍酒搂。古寺最多官最冷，与君耐可度清秋。
送柯祕书三子归泉应诏
蔡襄（宋代）

祕书昔共官临漳，时呼三子侍侧傍。
修瞳阔颡善应对，举措不侧群儿行。
遥知成就在他日，尔时迄今十载强。
闽州太守无伎术，乞持符竹还故乡。
近观诏书下郡国，选访行实登俊良。
嶷然三子复过我，衣裾飘洒凝秋霜。
各携编轴几百幅，互以理要充词章。
久之潜思叩幽眇，角牙腾触声礌硠。
言归温陵入场屋，争奋笔舌论短长。
海鹰上云出爪翼，天马历地无羁韁。
祕书多才晚未遇，有如此子传义方。
吾徒沉升不须议，且看少者腾声光。
晓叹
陆游（宋代）

一鸦飞鸣窗已白，推枕欲起先叹息。
翠华东巡五十年，赤县神州满戎狄。
主忧臣辱古所云，世间有粟吾得食！少年论兵实狂妄，谏官劾奏当窜殛。
不为孤囚死岭海，君恩如天岂终极。
容身有禄愧满颜，灭贼无期泪横臆。
未闻含桃荐宗庙，至今铜驼没荆棘。
幽并从古多烈士，悒悒可令长失职？王师入秦驻一月，传檄足定河南北。
安得扬鞭出散关，下令一变旌旗色！
寄黄思梅就别祖德
陈杰（宋代）

间阔长回首，侠来忽嗣音。
故人今有子，吾辈数论心。
岁晏怀甘旨，年衰毖枕衾。
殷勤各强健，春在北枝深。
赋得云近蓬莱
董其昌（明代）

韶光明北极，云气护蓬壶。似盖笼华阙，非烟扑御炉。

轮囷翔碧落，缭绕亘虚无。端识从龙意，辉辉映六符。
出居十六咏·便是山
方岳（宋代）

东皋或巾车，西园亦飞盖。
以我方古人，两脚大自在。
次张唐公韵
王安石（宋代）

忆昨同追八马蹄，约公投老此山栖。
公乘白凤今何处，我适新年值白鸡。
西江月·我爱西岩气势
尹志平（元代）

我爱西岩气势，连山带土丰肥。青松绿柳嫩依依。更有名花异卉。春水涓涓声细，秋阳烨烨光辉。此中不用上天梯。便是仙家景致。
幽兴 其五
袁登道（明代）

仙人骑白鹿，夜卧南山云。举手揽月华，步虚声不闻。
迎新将至漕城暮归遇雨
陈师道（宋代）

早投林野违风雨，晚旁尘泥饱送迎。
郤愧两街屠贩子，卧听车马过桥声。
画船
蒲寿宬（宋代）

世路羊肠姑已之，扁舟我欲问冰夷。
只因吏部酷好酒，岂是鸡林要售诗。
万事不如潮有信，寸心唯赖月相知。
斜风细雨休归去，此政老翁沉醉时。
集李绝句十八首 其十二 临清遇雨
程敏政（明代）

一尊撩眼怕长迷，月欲东生日又西。已恨碧山相阻隔，不期风雨更凄凄。
赠白莲社主圆净大师
释智圆（宋代）

社客尽卿相，草堂云树间。
景分庐岳秀，人类远公闲。
夜定开明月，秋吟对暮山。
唯应谢康乐，时得扣松关。
失题
李涉（唐代）

华表千年一鹤归，丹砂为顶雪为衣。

泠泠仙语人听尽，却向五云翻翅飞。
和子思舅氏晚出崇因之什
毕仲游（宋代）

烟花寒已凝，风色寒犹恶。路雪爱萦绵，檐澌讶垂箨。

途行想前事，数岁只如昨。渐欲过阴崖，愁看冰凿凿。
独坐
韩维（宋代）

雪屋生寒劲，风灯落烬频。
惊号独过雁，默坐未眠人。
世事存伤没，年华故换新。
还将寂寞意，强与冻醪亲。
登郁孤台 其一
韦骧（宋代）

区区倦翼傍旌旄，独上名台滞思逃。章水背流馀派合，崆山前隐独峰高。

万家井落氛埃绝，千里喉襟气象豪。一见荆川胜侯印，况将佳趣慰尘劳。
纪行诗十首 其二 鸳鸯泺作
周伯琦（元代）

官路何逶迤，里数不可度。宿止有常程，晚次鸳鸯泺。

山低露草深，天朗云气薄。积雨风飕飕，平波烟漠漠。

凫鹥杂翔集，巨鳞倏潜跃。居人岁取给，远眺仅一勺。

原隰多种蓺，农奚犬牙错。涤场盈粟麦，力穑喜秋穫。

舒徐八骏游，相羊瑶池乐。山川岂不佳，人事日萧索。

刍牧纾邦供，征徭非昔昨。都人望翠华，朝朝候灵鹊。
雨中寄徐二
刘敞（宋代）

北风吹飞雨，中夏变早寒。浮云满天地，坎井成波澜。

秋兴集我怀，旅愁散无端。阳光旦自匿，后土何得乾。

嗟君贫非病，所寄瓢与箪。陋巷无杂宾，商歌激清弹。

甚愿裹薄饭，相从餍朝餐。亦思造旸谷，相与晞朝冠。

力弱泥潦深，乃知行路难。
九效 其五 医国
葛立方（宋代）

破纽绝络兮民不支，不了兰藏兮举世无医。病在腠兮废汤熨，未至血脉兮乃施针石。

布指于位兮息至不知，阴阳倒置兮寒凉逆施。内实兮饵之桂附，中乾兮反投消以蠹。

天生卢扁兮授术上池，跻民寿兮至期颐。
归国谣·春欲暮
韦庄（唐代）

春欲暮，
满地落花红带雨。
惆怅玉笼鹦鹉，
单栖无伴侣。
南望去程何许？
问花花不语。
早晚得同归去，
恨无双翠羽。
酒家
黄庚（元代）

风飐青帘挂杏村，田家新酿瓮头春。
今年米贵无钱籴，买醉衔杯能几人。
绍尧、槐庭同过，次绍尧韵
林朝崧（清代）

拥肿俱无用，人间两散人。相怜初禁酒，有梦尚嬉春。

恃健狂成病，耽吟笑杂呻。填词湖海客，应怪负花晨。
题张资政汝川图九首 其一 澹岩书堂
汪藻（宋代）

昔人曾此结精庐，故老犹存井臼馀。今代子房来卜筑，要看圮上一编书。
金刚随机无尽颂·善现起请分第二
释印肃（宋代）

千古意分明，万国贺升平。
昨夜泥牛吼，今早木鸡鸣。
水龙吟 自玉居士见和复次韵
呆翁和尚（清代）

倒倾三峡词源，锦标信入真儒手。纵横珠玉，陆离光怪，出奇翻旧。

世外陈人，林閒废黾，争当推首。羡文章大块，逢源左右，拈来便无可否。

尽喜坐花醉月，孰逃禅、转头悄昼。空雷阳焰，尘埃野马，看他奔走。

葵藿琼瑶，林泉丝竹，清歌且酒。谪仙人、别有天真兴味，胜蓬莱寿。
舟抵华容县
陈与义（宋代）

篙舟入华容，白水绕城堞。
夹津列茂树，倒影青相接。
远色分村坞，微凉动芦叶。
天地困腐儒，江湖托孤檝。
寄寇十一
陈师道（宋代）

邻里相望信不通，时因得句寄匆匆。
画楼著燕薰风里，杨柳藏匆白下东。
度日守窗令节换，经旬无使觉门空。
锦囊佳丽邻徐庾，剩欲同君赋恼公。
句
周式（宋代）

花前嫫母丑，雪里屈原醒。
和次子耜久雨韵三首
曹勋（宋代）

绿涨东篱菊。桐凋古井栏。
雨频伤早谷，烟冷作新寒。
有木皆生耳，何颜得渥丹。
平章济农事，清坐且团团。
次直指老人韵送璠化士兼呈丘中大 其一
释慧空（宋代）

宝所龙蛇争守护，自非其人手难措。若于个里到一回，堪与东山称化士。
高竹八首
邵雍（宋代）

高竹如碧幢，翠柳若低盖。
幽人有轩榻，日夜与之对。
宇静觉神开，景闲喜真会。
与其丧吾真，孰若从吾爱。
婴武洲吊祢衡
曾广钧（清代）

白鸟空江荻笋肥，青霞奇气惨寒晖。于何相求常子阁，是殆见君衡气机。

文采空传婴武赋，怨魂应逐鹧鸪飞。不知汉世何年月，遗碣榛芜认翠微。
奉和御製读北齐书
夏竦（宋代）

段氏推忠武，论兵特造微。
历朝功并建，诸将令咸依。
重位无矜色，高门有德辉。
当时动贵族，孰不仰家肥。
曾宏父将往霅川见内相叶公以诗为别次其韵以自见 其四
沈与求（宋代）

隔溪花柳自无赖，烟淡风微恼杀人。走向西家觅酒伴，芒鞋竹杖去寻春。
余还自海外至崇仁见思禹以四诗先焉既别又有太原之行已而幸归石门复次前韵寄之以致山中之信云 其四
释德洪（宋代）

飘零乳儿失慈母，来归家山在阿堵。瘴痾烝洗百念空，但有诗情磨未去。

虚名实祸车覆辙，道乡端与人间别。膝穿木榻五十年，君看此翁亦雄杰。
病中寄兄弟
郑玉（唐代）

苦热已无计，那堪与病俱。过从无好客，遣兴有新书。

世事炎凉态，人生骨肉躯。何当寄伯仲，相与问何如？
送户部徐主事谢官归丰城 其一
来复（明代）

自惭干禄与时疏，晓纳牙牌别玉除。朝鼓罢陈新奏牍，夜灯归校旧藏书。

青桑五亩连云种，黄独千株带雨锄。藉是身闲天所放，不愁囊涩俸无储。
鹿鸣宴
虞兟（宋代）

儒雅从来说雉山，抱琴何幸预荣观。
六人同榜昔犹有，一邑三魁今所难。
方喜棘闱连鹗荐，又欣碧海起鹏搏。
联科甲第应余事，须把声名久远看。
野步
姜特立（宋代）

江山客思满，云水稻田空。
日坞悬秋实，霜林坠晚红。
祝陈握卿五十初度
吴景中（清代）

五十欣符大衍年，如君风度正超然。缑山乘鹤吹笙曲，瑶岛飞鸾舞绮筵。

好把诗章传海内，长携樽酒醉花前。称觞戏綵皆麟凤，消受蓬莱第一仙。
游卢山次韵章传道
苏轼（宋代）

尘容已似服辕驹，野性犹同纵壑鱼。
出入岩峦千仞表，较量筋力十年初。
虽无窈窕驱前马，还有鸱夷挂后车。
莫笑吟诗淡生活，当令阿买为君书。
谢余荐鸮听易惠诗一首
陈藻（宋代）

向得追随父祖间，引来重结子孙懽。
自嗟三世须臾见，不有余生地遇难。
诗社已收风月美，举场只用秕糠残。
百钱聊买时文看，容易如君直换官。
淳熙已酉二月二日皇帝登宝位镃获厕廷绅辄成
张镃（宋代）

百僚重入贺新君，亿载从今仰大昕。
文德岂惟循舜道，武功行见访尧勋。
砥堂
释居简（宋代）

寸地了无凹凸处，不容刬削岂容耕。从生至死如周道，凡圣从教一路行。
夜泊庐江，闻故人在东寺，以诗寄之
孟浩然（唐代）

江路经庐阜，松门入虎溪。闻君寻寂乐，清夜宿招提。

石镜山精怯，禅枝怖鸽栖。一灯如悟道，为照客心迷。
送顾秘书献书后归岳州
卢纶（唐代）

黄叶落不尽，苍苔随雨生。当轩置尊酒，送客归江城。

竹里闻机杼，舟中见弟兄。岳阳贤太守，应为改乡名。
病中寄山中故旧八首 其六
释德洪（宋代）

灵源坐痴兀，万事付天真。何事禅和子，相逢碍塞人。
和端式十题·寒溪石
司马光（宋代）

穹石正崭岩，寒流更清急。
霜飞败叶拥，波溅苍苔湿。
溪曾勿剧来，沙鹤方孤立。
早秋
释智圆（宋代）

雨歇变气候，空庭叶飕飕。
闲听一枝风，乃知千里秋。
百虫鸣四壁，新月生高楼。
登楼看明月，涛光满林丘。
人生呼及间，何为苦忧愁。
发白不再黑，兔走难暂留。
徘徊感古人，劝告秉烛游。
次韵郭帅梅三首
陈造（宋代）

后乘从公访古梅，梢含笑脸未全开。
不妨东合撩诗兴，未分愁听起夜来。
浮来山
梅尧臣（宋代）

秦鬼驱卯沙，聚结无苍翠。
谁云海上移，能与潮浮至。
洞嘘蛟鼍腥，庙画风雷异。
云母今有无，庶为仙药饵。
闻馀姚黄大尹美政以诗寄之
邓林（宋代）

见说姚江令尹贤，公堂无事日鸣弦。六曹井井遵成法，四野熙熙乐有年。

利器已从盘错辨，长材终向庙廊迁。九重宵旰忧民切，暂屈牛刀割小鲜。
寄题宋舜卿家小阁兼属李亦韩梁进父二首
赵蕃（宋代）

忆我辰州友，英英李宋梁。
参差由百拽，怅望到三湘。
邂逅书能寄，追随辱未忘。
南山如访旧，下有老耕桑。
雨夜与梦钿坐话
钱维乔（清代）

几日西窗雨，天涯尚许同。关河双泪外，骨肉一镫中。

短发难消酒，哀音易坠鸿。明年见春草，好与数飘蓬。
次陈彦博博士寒斋四咏韵 其一 烧灯看书
高逊志（明代）

穷经夜焚膏，晷短叹冬日。孤影恋馀光，趺坐寒斋寂。

冥思圣途远，时迈恐无及。假寐竟忘疲，匡床散缥帙。
偶题
葛天民（宋代）

绿树何稠叠，清风梢羡馀。
枕萦云片片，帘透雨疏疏。
修笕通泉壑，残碑出野锄。
丘陵知几变，耕稼杂陶渔。
题秀禅师房
韩愈（唐代）

桥夹水松行百步，竹床莞席到僧家。

暂拳一手支头卧，还把鱼竿下钓沙。
挽大嵩潘子明
张仲深（元代）

徽懿君家秉，由来积德门。地饶山水富，望重里闾尊。

礼貌今宜范，仁心夙所敦。浮名焉肯绊，壮节自高骞。

施予财无靳，传承业愈蕃。片言安泰华，众誉越玙璠。

序塾贤才萃，斋庐圣像存。菑畬储足膳，鼎俎胙馀膰。

茂迹镌丰矿，华题照旭暾。不惟来远迩，且复育儿孙。

谊重通家好，情深奕世婚。朱唇歌白苧，金炬倒清樽。

缱绻方符辙，幽明忽异辕。青山封马鬣，玉井讶猊蹲。

征旐西风梦，灵舆夜月魂。声华虽已息，嗣叶自重繁。

茅酒𣂏三酹，芜词些九原。涕零满衰草，声出不能吞。
次韵欧阳全真送行
赵蕃（宋代）

几欲归休反服初，契论今昔更怜渠。
非关造物相料理，自是吾侪计阔疏。
似我端宜吏刀笔，如君久合召严徐。
胡然更作丁宁语，道所经行觅细书。
上严廉访十首
熊禾（元代）

斯文迓续交，天意岂无拟。
猗欤恪斋翁，雅意敦典礼。
推行大经纶，宣风自兹始。
百世常公祠，罔俾独专美。
秋思三首
陆龟蒙（唐代）

桐露珪初落，兰风佩欲衰。不知能赋客，何似枉刀儿。

谁在嫖姚幕，能教霹雳车。至今思秃尾，无以代寒菹。

未得同齑杵，何时减药囊。莫言天帝醉，秦暴不灵长。
题寒光雪嶂图
陈造（宋代）

噎寒流覆绝壁，君才得想像间。
输我一庵渔浦，雪中真看江山。
闲适
陆游（宋代）

饮酒不至狂，对客不至疲，读书以自娱，不强所不知。
一窗袖手坐，往往昼漏移，初非能养生，简事颇似之。
四时俱可喜，最好新秋时，柴门傍野水，邻叟闲相期。
视
祖无择（宋代）

经旬一水湄，风土化缁衣。岂敢嗟于役，何当赋式微。

云山晴特秀，花木暖相辉。期子同携手，春游事勿违。
进和御制喜雪诗 其一
王安中（宋代）

呼龙种玉夜相先，亲祷那凭太史占。天借春容装苑木，晓催风片舞宫檐。

胜游独许梁宾友，高卧谁寻汉孝廉。垄麦青青无近远，三农知自帝恩沾。
鹊桥仙·夜闻杜鹃
陆游（宋代）

茅檐人静，蓬窗灯暗，春晚连江风雨。林莺巢燕总无声，但月夜、常啼杜宇。
催成清泪，惊残孤梦，又拣深枝飞去。故山犹自不堪听，况半世、飘然羁旅！
金陵忆别分题得柳树
许炯（明代）

乌鹊桥边旧苑西，两行临水正依依。柔条雨后和烟折，乱絮风前作雪飞。

楚女娇娆时学步，沈郎憔悴不胜衣。年年送别都门道，渭北天南人未归。
晚泊江口令小舟汲江心水烹叶璵云谷碎冰散步
李弥逊（宋代）

不到钟山二十上，江边独立思茫然。
故园如梦南归客，明日好风东去船。
白鹭一双轻照水，青鸦万点远漫天。
何须痛饮排孤闷，一酌清甘胜酒泉。
次韵李曼朝散得郡西归留别二首
苏辙（宋代）

风波定后得西归，鸟鹊喧呼里巷知。
未熟黄粱惊破梦，相看白发信乘危。
豚肩尚有冬深味，蚕器应逢市合时。
父老为公留腊酒，不须犹唱式微诗。
怀印徒行尚故衣，邸中掾史见犹疑。
千人上冢乡关动，五马行春雨泽随。
醉里坠车初未觉，道中破甑复谁悲。
西行漫遣亲朋喜，早赋陶翁归去诗。
绵亭林逸人扁所居室曰藏晖求诗
刘克庄（宋代）

先生读易注参同，筑室云山第几重。
昔遇壶丘疑见怪，今于老子信犹龙。
方灵有物司丹灶，符验无妖血剑锋。
只恐欲藏藏未得，世人往往或知踪。
宫词 其三
赵佶（宋代）

金鞍宝辔簇骅骝，乐奏相从共击毬。花帽两边成锦阵，谢恩长喜上头筹。
残句：泽畔骚人正憔悴
王禹偁（宋代）

泽畔骚人正憔悴，道旁山鬼莫揄揶。
寄晁元忠十首 其七
黄庭坚（宋代）

济岱有佳人，肌肤若冰雪。我愿从之游，补我黥与刖。

了不解人嗔，真成一痴绝。栎社定颓然，聊用神吾拙。
次韵姚宣孺见寄
李流谦（宋代）

作吏无好怀，宁食三年艾。
甚陋吾安之，所隶乃都会。
文书如骂吾，吞噫不敢对。
两眉或小伸，独有公等在。
交臂露肝胆，不复事容态。
月沼分賸馥，风轩共晴快。
家餐听相挽，盘筹及笋菜。
但苦王事迫，数离每增慨。
岂非造物意，物莫能两大。
况自掺裾别，至今胸愦愦。
归来未黔突，日月倏逾迈。
书往得奇报，已恐责留债。
丈夫志远者，遑卹吠所怪。
醉眼天不入，一饱真细碎。
插貂与扶耒，此理本相代。
持以敦薄夫，是事付我辈。
上奚宣慰冰壑
黎廷瑞（宋代）

书生於世无所用，岁晚东陵瓜自种。
几度骑驴欲出门，青松绕舍云扃洞。
枕书高卧绿阴中，何许清风惊午梦。
始知绛节下丹霄，左骖麒麟右鸾凤。
行行原隰广咨询，历历闾阎摩疾痛。
悬崖绝壁冰照壑，白昼青山雷欲冻。
神奸畏景那敢见，肯綮逢刀无不中。
范滂太守使令慑，杨绾入相朝野颂。
每繙图史想斯人，常恨寥寥千载空。
水见黄河山太华，不识欧阳当自讼。
振衣扶策候辕门，秋意欣然云走送。
愿调梅鼎作商霖，老我荒园日抱瓮。
赵宾旸唐师善见和涌金城望次韵五首 其三
方回（元代）

玉斧难脩旧月轮，凄凉沙鸟犯钩陈。总因燕颔多庸将，却误蛾眉事别人。

一纪于今兵粗定，四民莫若士犹贫。酒垆高李能同醉，老眼昏花暂觉春。
和秘阁曝书会
蒋之奇（宋代）

宴豆追儒雅，簪缨成礼容。中天开璧府，左海见鳌峰。

汗简陈三馆，仙游列玉京。丹青浮象魏，盛典照蓬瀛。
与持国约游环溪大风不果往又过曾氏值主人之病
刘攽（宋代）

人事不如意，出门安可期。终须赏春物，那问主人为。
次韵东坡五更山吐月 其四
李彭（宋代）

四更山吐月，月是故园明。三峡笙簧起，紫霄星斗横。

林猿霜后啸，山鬼夜深行。托宿耆阇寺，真游王舍城。
范蜀公得请再致仕蜀公作谋命某次韵
李廌（宋代）

老恋林泉拒衮衣，高山景行众思齐。
久膺重任当先觉，独以清思激众迷。
越相家声千载後，商公旧隐白云西。
坐令贪懦趋忠厚，寄语狂童勿芥鸡。
鹧鸪天·十载交盟可重寻
魏了翁（宋代）

十载交盟可重寻。剩於棠茇细论心。云障晚日供秋思，风递荷书作晚阴。纡胜引，豁尘襟。未须紫马去駸駸。玻璃无计留君住，但乞天公三日霖。
御赐阁额二首
黄公度（宋代）

功掩萧何第，名超崔氏堂。
孤忠扶社稷，一德契穹苍。
金碧飞翚外，鸾虬结绮傍。
落成纷贺燕，弱羽得高翔。
奉和御制禁苑花开社日锡宴秾华阁 其三
余深（宋代）

阆山萦绕锁春风，竹密花深隐映中。行到夹城催锡宴，秾华西畔看繁红。
绿端砚为严藕渔宫允作 其三
屈大均（明代）

生长当铜绿，精华日已坚。丝怜黄作里，玉恨紫成烟。

眉黛含犹浅，心花吐正鲜。饮池么凤子，毛羽似君妍。
侍太子九日宴玄圃诗
王俭（南北朝）

明明储后，冲默其量。徘徊礼乐，优游风尚。微言外融，几神内王。

就日齐晖，仪云等望。本茂条荣，源澄流洁。汉称间平，周云鲁卫。

咨我藩华，方轶前轨。秋日在房，鸿雁来翔。寥寥清景，霭霭微霜。

草木摇落，幽兰独芳。眷言淄苑，尚想濠梁。既畅旨酒，亦饱徽猷。

有来斯悦，无远不柔。
游鼓山天风海涛亭
王恭（明代）

高亭上与翠微连，漠漠风涛际海天。吴越百城飞鸟外，琉球孤海断云边。

灵源洞古人稀到，青草池空凤杳然。深愧远公相问姓，自非玄度亦逃禅。
加刘叔猷为用甫纳妇
陈藻（宋代）

生平小我一全干，十五字问扬雄难。
纳幣孟冬犹丱角，记得迎长方祀冠。
倒指新春五十七，先春女嫁男婚毕。
采真园里东风回，主公无事花添色。
少贫嗟我老更贫，尘累何时是了人。
况且郎君赋语神，使我见儿祗欲嗔。
颂古二十一首
释鼎需（宋代）

镆铘在握当堂坐，拟欲冲前便丧躯。
纵使机锋如电拂，到头未免病栖芦。
题天池寺步顾东桥壁间韵 其一
叶春及（明代）

谁言凿混沌，我道本如来。钟里千山出，空中一窍开。

非同负芥水，可置坳堂杯。欲共南溟鸟，天池数往来。
春日田园杂兴 其三
陆世仪（清代）

一夜东风春雨赊，起看流水入沟斜。篱头未下丝瓜种，墙脚先开蚕豆花。

稚子凿池浮乳鸭，老翁摊箔晒新暇。已知身世无余乐，聊尔徜徉未是差。
十二时行孝文
白居易（唐代）

日昳未，在家行孝兼行义。
莫取妻言兄弟疏，却[教]父母流双泪。
梅花集句 其一六九
李龏（金朝）

万仞冰梢折，春回客未归。黄昏掩门后，教熨看花衣。
简章德茂
陆游（宋代）

殊方邂逅岂无缘，世事多乖复怅然。
造物无情吾辈老，古人不死此心传。
冷云黯黯朝横栈，红叶萧萧夜满船。
个里约君同著句，不应输与灞桥边。
山寒
辛愿（金朝）

山寒春静早关门，新月微光照短垣。可恨暮云欺落景，却将残霭助黄昏。
挂金索·行功足
佚名（宋代）

行功足。蓬莱三岛群仙聚。瑶池会、圣贤无数。尽是修真，学道列仙侣。侍奉高真，西王圣母。
寄故园久要晦峰
苏葵（明代）

客路风沙几转忙，长髯凋折短髯苍。将来好事还多少，过去浮生已半强。

竽食自矜彤管秃，酒酣犹梦白莲香。知君也有相思意，明月天南海北长。
泛南湖至石帆诗
谢惠连（南北朝）

轨息陆途初，枻鼓川路始。
涟漪繁波漾，参差层峰峙。
萧疏野趣生，逶迤白云起。
登陟苦跋涉，䁹盼乐心耳。
即玩玩有竭，在兴兴无已。
行香子 案历代诗余卷一百二九录此首外又录
明本（元代）

水竹之居。吾爱吾庐。石粼粼、乱砌阶除。轩窗随意，小巧规模。却也清幽，也潇洒，也安舒。懒散无拘。此等如何。倚阑干、临水观鱼。风花雪月，赢得工夫。好炷些香，图些画，读些书。首，注引笔记，不知是何笔记。前两首又见沈雄古今词话卷下。据元彭致中鸣鹤余音卷六，载前两首，并未注名氏。
送太学颜明经及第东归
郑谷（唐代）

平楚干戈后，田园失耦耕。艰难登一第，离乱省诸兄。

树没春江涨，人繁野渡晴。闲来思学馆，犹梦雪窗明。
臂疼自砭
郑清之（宋代）

云长凿骨未为奇，断臂亭亭对祖师。万法从心当自省，个中冷暖有鱼知。
和三司蔡君谟内翰麞猿芦雁屏二首
王珪（宋代）

麞猿未省京华见，画笔新传思入神。
绿野春深将戏子，空山朋午挂吟身。
只应有梦须怀土，却为无机不避人。
我爱林泉旧时景，常来此处暂相亲。
寒食日约蔡生以雨不至
胡寅（宋代）

细雨斜风恼弄春，荒郊不见踏青人。
伤心湖外松楸域，吊影天涯露电身。
杨柳杏花何处好，石泉槐火一时新。
举杯幸有君相属，更待泥乾步屧匀。
橘
廖纪（明代）

从来佳树生南国，先数闽江次粤东。结实珠垂丹徼外，开花雪喷瘴烟中。

未成生计千头绿，漫说怀归两袖红。最忆黄柑三百颗，洞庭一夕起秋风。
句
洪咨夔（宋代）

风雨寂历芦荻秋，梧叶落尽斜阳洲。
十八坊诗 介福
王十朋（宋代）

兹地有神宇，人人来荐羞。神虽能介福，福亦自须求。
代送礼悦杨侍郎帅江陵
曹彦约（宋代）

慈恩一集成三纪，朝路相从不半年。
吒荫身如松下草，愿交身已社中莲。
一时事体公轻重，到处参长我后先。
折赠不须门外柳，病怀落寞正如绵。
即席和酬金陵狄倅伯通
郭祥正（宋代）

虎踞龙盘古名郡，势欲凌波予未信。偶摇双桨下天门，白鹭三山随一瞬。

舍舟登岸青溪滨，濛濛柳眼初含春。感君携酒唤小妾，要我一饮颓冠巾。

开怀猛酌宁辞醉，明朝且入梁朝寺。刀裁赤量非扇迷，兴来欲跨横空使。

南风更送琳琅篇，明珠十斛投归船。与君定交增浩然，谁谓此行垂橐还。
赠道士参寥
孟浩然（唐代）

蜀琴久不弄，玉匣细尘生。丝脆弦将断，金徽色尚荣。

知音徒自惜，聋俗本相轻。不遇钟期听，谁知鸾凤声。